Illum l-istati membri tal-UE urew l-appoġġ tagħhom għall-pożizzjoni tal-Kunsill dwar fond ta' ħames biljun euro maħsub biex itaffi l-impatt immedjat tal-ħruġ tar-Renju Unit mill-Unjoni Ewropea. Il-fond, magħruf bħala r-riżerva ta' aġġustament għall-Brexit, ser jiffoka fuq ir-reġjuni, iż-żoni u s-setturi l-aktar milquta fl-UE u ser jintuża biex jitħallsu għadd varjat ta' miżuri bħall-kumpens għan-negozji għal kummerċ mitluf, iż-żamma ta' nies f'impjieg u l-ħolqien ta' kontrolli doganali fil-portijiet. Ir-riżerva għandha l-għan li tappoġġa lill-istati membri kollha biex jikkumbattu l-konsegwenzi negattivi tal-ħruġ tar-Renju Unit. Fi spirtu ta' solidarjetà, aħna impenjati li ngħinu lir-reġjuni, lill-kumpaniji u liċ-ċittadini Ewropej, u speċjalment lill-komunitajiet l-aktar milquta, biex jindirizzaw l-isfidi mingħajr preċedent tal-Brexit. Augusto Santos Silva, Ministru tal-Istat u tal-Affarijiet Barranin tal-Portugall, presidenza tal-Kunsill Il-pożizzjoni tal-Kunsill tappoġġa perjodu ta' erba' snin mill-1 ta' Jannar 2020 sal-31 ta' Diċembru 2023, li jfisser li l-ispejjeż imġarrba matul dak iż-żmien b'riżultat tal-Brexit jistgħu jiġu koperti għalkollox jew parzjalment. Peress li l-konsegwenzi ekonomiċi tal-ħruġ tar-Renju Unit huma bosta u imprevedibbli, l-abbozz ta' regolament li jistabbilixxi r-riżerva jipprovdi lista indikattiva u mhux eżawrjenti ta' miżuri eliġibbli. Il-lista tinkludi, fost l-oħrajn, assistenza lin-negozji u lill-komunitajiet tas-sajd, skemi ta' xogħol b'ħinijiet iqsar u programmi ta' taħriġ mill-ġdid, kontrolli fil-fruntieri, doganali, sanitarji u fitosanitarji, il-ġbir ta' tassazzjoni indiretta, u l-integrazzjoni mill-ġdid ta' ċittadini tal-UE li telqu mir-Renju Unit minħabba l-ħruġ. Ikunu xi jkunu l-miżuri li l-istati membri jiddeċiedu li jieħdu, biex jikkwalifikaw għall-finanzjament iridu jkunu marbuta direttament mal-mitigazzjoni tal-konsegwenzi negattivi tal-Brexit. Allokazzjoni F'konformità mal-politika tat-tisħiħ tal-koeżjoni madwar l-UE, il-metodu tal-allokazzjoni jqis l-impatt mhux uniformi tal-Brexit fuq reġjuni u setturi differenti. Skont il-pożizzjoni tal-Kunsill, il-ħames biljun euro kollha (fi prezzijiet tal-2018) ser jiġu allokati proviżorjament bil-quddiem. Is-sehem ta' kull stat membru huwa ddeterminat minn tliet fatturi ewlenin: il-valur tal-ħut maqbud fiż-żona ekonomika esklużiva tar-Renju Unit, l-importanza tal-kummerċ mar-Renju Unit, u fattur marbut mal-popolazzjoni tar-reġjuni tal-fruntieri marittimi mar-Renju Unit. B'mod ġenerali, €600 miljun ser jiġu allokati skont il-fattur marbut mas-sajd, €4.150 biljun ibbażati fuq il-kummerċ, u €250 miljun taħt il-fattur marbut mar-reġjuni tal-fruntieri marittimi. Erba' biljun euro, jew 80% tar-riżerva, ser jiġu żborżati bħala prefinanzjament fi tliet ħlasijiet parzjali, fl-2021, fl-2022 u fl-2023. Il-biljun euro li jifdal ser isir disponibbli fl-2025, u kif dan jinqasam ser jiddependi minn kif l-istati membri jkunu nefqu l-finanzjament fis-snin ta' qabel, filwaqt li jitqies ukoll kwalunkwe ammont mhux użat. Il-passi li jmiss Ladarba l-Parlament Ewropew japprova l-pożizzjoni tiegħu, il-koleġiżlaturi ser ikollhom taħditiet dwar l-abbozz ta' regolament. L-għan huwa li jintlaħaq ftehim qabel il-btajjel tas-sajf, sabiex l-ewwel ħlas parzjali jkun jista' jsir qabel tmiem is-sena. Il-mexxejja tal-UE qablu dwar il-fond ta' ħames biljun euro s-sena li għaddiet bħala parti mill-baġit tal-2021-2027. Il-mandat tal-Kunsill dwar ir-riżerva ta' aġġustament għall-Brexit